題師吳堂
作者：黄公度
朝代：宋

paragraphs: 夫子賢堯舜，老彭嘗竊比。
郯子及師襄，下問曾不恥。
河汾一書生，自謂聖復起。
西京投閣士，敢與孟軻齒。
古人取名廉，後人取名侈。
誰知今人中，復見古君子。
方君帥南越，千載少倫擬。
燕居榜師吳，一謙具四美。
隠之經石門，得名一杯水。
伯始萬事優，可但清而已。
官曹服公德，廉仁革貪鄙。
民俗陶公化，淳厚勝姦宄。
蠻獠畏公威，折箠制千里。
老猾憚公明，束手敢干紀。
三城有餘力，一堂仍舊址。
裘带自清閒，賓僚多燕喜。
惟昔開元相，勳業照青史。
胸蟠活國計，試手曾向此。
我公廊廟具，勞外亦久矣。
尺一趣歸裝，高蹈廣平軌。